पाएं अपने शहर की ताज़ा ख़बरें और फ्री ई-पेपरडाउनलोड करें
दो अलग-अलग थाना क्षेत्र में ओडिशा राज्य निर्मित महुआ शराब को छग के दुर्ग व रायपुर जिले में खपाने के लिए माल वाहक गाड़ी व बुलेट से तस्करी कर रहे पांच युवक को पुलिस ने गिरफ्तार किया है। इनके पास 435 नग जेब्रा व हिरण ब्रांड की महुआ शराब जब्त की गई है। दोनों ही वाहन को पुलिस ने जब्त कर लिया है।
यह कार्रवाई सिंघोड़ा व बागबाहरा पुलिस की है। सिंघोड़ा थाना प्रभारी चंद्रकांत साहू ने बताया कि सोमवार साढ़े 6 बजे मुखबिर की सूचना पर एनएच-53 ग्राम गनियारीपाली के पास घेराबंदी ओडिशा की ओर से आ रही माल वाहक गाड़ी क्रमांक सीजी 07 बीवाय 2411 को रोककर तलाशी ली। इस दौरान मालवाहक से दो प्लास्टिक बोरियों में ओडिशा राज्य निर्मित महुआ शराब जब्त हुआ। तस्करी के आरोप में वार्ड क्रमांक 10 सिरसा बाजार चौक जेवरा सिरसा थाना पुलगांव जिला दुर्ग निवासी रवि कुमार यादव पिता गोविंद राम यादव (22), वार्ड क्रमांक 35 गंजपारा दुर्ग निवासी सोनू साहू पिता डेरहाराम साहू (28) एवं वार्ड क्रमांक 13 जेवरा सिरसा थाना पुलगांव निवासी भार्गव सार्वे पिता डगरराम (22) को गिरफ्तार किया। पूछताछ के दौरान आरोपियों ने बताया कि इतनी मात्रा में महुआ शराब को दुर्ग जिले में खपाने के लिए ओडिशा से लेकर जा रहे थे। पुलिस को शक न हो इसलिए मालवाहक गाड़ी से तस्करी कर रहे थे। शराब की कीमत 8 हजार एवं वाहन की 7 लाख रुपए आंकी गई है।
बुलेट में कर रहे थे शराब की तस्करी, दो गिरफ्तार
बागबाहरा थाना प्रभारी स्वराज त्रिपाठी ने बताया कि सोमवार को राष्ट्रीय राजमार्ग – 353 बागबाहरा पिथौरा चौक के पास बुलेट में शराब तस्करी करते हुए दो युवक को गिरफ्तार किया है। दोनों युवक राजधानी के रहने वाले हैं। इसके पास से 235 पाउच ओडिशा राज्य निर्मित हिरण व जेब्रा छाप देशी महुआ शराब जब्त किया है।
इसकी कीमत 10 हजार रुपए आंकी गई हैं। वहीं एक लाख 25 हजार रुपए की बुलेट को भी जब्त कर लिया गया है। इस आरोप में ग्राम धनेली थाना मुजगहन जिला रायपुर निवास हेमंत कुमार साहू पिता फुलचंद साहू (35) एवं राखी थाना आरंग जिला रायपुर निवासी सतीश कुमार सेन पिता दौलत राम सेन (40) को गिरफ्तार किया है । ये दोनों बुलेट क्रमांक सीजी 04 एनजे 0809 में 110 नग हिरण व 125 नग जेब्रा महुआ शराब का परिवहन कर रहे थे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn